Diari Oficial de la Generalitat Valenciana


Sumari del DOGV 4729, del 08-04-2004 (2004/3404)

RESOLUCIÓ 2/2004, de 29 de març, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 26 de març de 2004, pel qual es convoquen ajudes a la difusió i promoció del valencià en els centres valencians de l'exterior de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4729

Data del DOGV
:   08-04-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/3404


Data del document
:   29-03-2004

Organisme emissor
:   Acadèmia Valenciana de la Llengua

Tipus de document
:   Resolució

Correcció d'errades

 Descriptors 

:   * llengua regional
    * cultura regional
    * suport econòmic
    * ajuda pública

RESOLUCIÓ 2/2004, de 29 de març, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 26 de març de 2004, pel qual es convoquen ajudes a la difusió i promoció del valencià en els centres valencians de l'exterior de la Comunitat Valenciana. [2004/X3404]
  
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
  
Acord del Ple de l'Acadèmia Valenciana de la Llengua, de 26 de març de 2004, pel qual es convoquen ajudes a la difusió i promoció del valencià en els centres valencians de l'exterior de la Comunitat Valenciana.
  
L'Acadèmia Valenciana de la Llengua és la institució de la Generalitat Valenciana ?que té per funció determinar i elaborar, si és el cas, la normativa lingüística de l'idioma valencià- (art. 3 de la Llei 7/1998, de 16 de setembre, de Creació de l'Acadèmia Valenciana de la Llengua). Este mateix article li atribuïx també la funció de ?vetlar pel valencià partint de la tradició lexicogràfica, literària, i la realitat lingüística genuïna valenciana, així com la normativització consolidada, a partir de les denominades Normes de Castelló?.
  
En els primers pressuposts aprovats per esta institució per a l'exercici de 2002 es va voler tindre present la realitat dels centres valencians de l'exterior, especialment la d'aquells centres que es troben més allunyats de les terres valencianes, en el continent americà o a Europa. La bona acollida obtinguda per esta iniciativa va animar l'AVL a duplicar l'import de les ajudes a 24.000 € en l'any 2003 i a estendre esta iniciativa a tots els centres valencians, tant els de l'estranger com els de l'estat espanyol. La convocatòria de 2002 centrava les ajudes en l'adquisició de material bibliogràfic i multimèdia en valencià. La de 2003 mantenia eixes línies d'ajuda i arreplegava, amb caràcter experimental, la realització d'uns cursos pilot de valencià en un centre. Donat l'èxit dels cursos fets al Centre Valencià de San Juan (Argentina), en la convocatòria d'enguany s'estén a dos centres la realització d'estos cursos. Amb eixa finalitat, els pressuposts de l'AVL han incrementat la quantia de les ajudes a 36.000 €. Per això, en el capítol 4 del programa 541.10, de la secció 17 dels Pressuposts de la Generalitat, s'ha creat una línia de crèdit destinada a ?ajudes a la difusió i promoció del valencià?.
  
Esta convocatòria vol afavorir la presència i la difusió de la nostra llengua en els centres valencians de l'exterior de la Comunitat Valenciana, testimoni viu de la fidelitat i arrelament a la cultura valenciana.
  
A fi de poder fer efectives estes ajudes, el Ple de l'Acadèmia Valenciana de la Llengua, en sessió de 26 de març de 2004,
  
ACORDA
  
Primer
  
Convocar concurs públic per a les ajudes a la difusió i promoció del valencià en els centres valencians de l'exterior de la Comunitat Valenciana, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.
  
Segon
  
Les ajudes tindran un import global màxim de 36.000 €, que es pagaran a càrrec del Pressupost de la Generalitat Valenciana de l'any 2004, secció 17 «Acadèmia Valenciana de la Llengua», línia «Ajudes a la difusió i promoció del valencià», codi T5404000, del capítol IV, del programa 541.10, codi comptable 1288-3-53-3.
  
DISPOSICIONS FINALS
  
Primera
  
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.
  
Segona
  
Este acord entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament recurs de reposició, o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant el Ple de l'Acadèmia Valenciana de la Llengua en el termini d'un mes comptador des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 29 de març de 2004.- La presidenta: Ascensió Figueres Górriz.
  
ANNEX I
  
Bases per a la concessió d'ajudes a la difusió i promoció del valencià en els centres valencians de l'exterior de la Comunitat Valenciana
  
Títol I
  
Disposicions generals
  
Article 1. Objecte i àmbit
  
1. L'objecte del present acord és la convocatòria de concurs públic per a la concessió d'ajudes als centres valencians en l'exterior de la Comunitat Valenciana.
  
2. El règim d'ajudes s'aplicarà tal com es determina en els articles següents:
  
Article 2. Conceptes susceptibles de suport
  
Les ajudes establides es destinaran a:
  
a) L'adquisició de llibres en valencià.
  
b) L'adquisició de material discogràfic en valencià.
  
c) La realització en un centre valencià de l'exterior de dos cursos de valencià ?un d'iniciació i un altre d'elemental- en règim ordinari.
  
d) La realització en un centre valencià de l'exterior de dos cursos de valencià, un d'iniciació, en règim ordinari, i un altre d'elemental, en règim intensiu.
  
Article 3. Característiques dels cursos
  
1. Els cursos van adreçats, preferentment, a persones majors de 14 anys que siguen sòcies dels centres valencians de l'exterior de la Comunitat Valenciana, encara que hi poden participar també tots els membres de la col·lectivitat valenciana i els seus descendents, així com aquelles persones interessades en el fet cultural valencià.
  
2. Cada curs tindrà una duració de 60 hores. Els cursos es faran en dos modalitats: en règim ordinari, de dos mesos de durada, i en règim intensiu, d'un mes de duració. L'Acadèmia Valenciana de la Llengua seleccionarà el professor, el contingut dels cursos i el material docent.
  
Article 4. Beneficiaris de les ajudes
  
Podran ser beneficiaris de les ajudes els centres valencians en l'exterior de la Comunitat Valenciana, entenent-se com a tals les entitats associatives, fundacionals i altres persones jurídiques sense ànim de lucre, legalment constituïdes en la data de publicació d'esta convocatòria en l'Estat o comunitat autònoma on es troben ubicades, amb la denominació que lliurement s'hagen atorgat, que tinguen com a objectiu preferent, arreplegat en els seus estatuts, el manteniment de lligams culturals i socials amb el poble valencià, la seua història, la seua llengua i la seua cultura.
  
Els centres valencians en l'exterior hauran d'acreditar que estan legalment constituïts i inscrits en el registre d'associacions del seu país de residència o comunitat autònoma en la data de publicació d'esta convocatòria, i aportar el certificat original expedit per este registre o una còpia degudament compulsada del document citat. Els centres que hagen rebut ajudes econòmiques de la Generalitat Valenciana en algun dels tres exercicis anteriors podran substituir este document per una declaració jurada del seu president o representant en què es faça constar que continuen inscrits en el registre corresponent.
  
Article 5. Tipus d'ajudes
  
Les ajudes seran de tipus econòmic, i es destinaran a l'adquisició de material bibliogràfic i discogràfic en valencià i a la realització de cursos de valencià.
  
Pel que fa a l'adquisició de material bibliogràfic i discogràfic, i atenent la dificultat objectiva que tindran molts dels centres valencians per a adquirir-lo, aquells que així ho desitgen podran optar per rebre directament el material pel valor corresponent a l'ajuda econòmica concedida per l'AVL. A este efecte, ho hauran de fer constar els sol·licitants en l'imprés de sol·licitud que figura en l'annex II, i l'AVL efectuarà les adquisicions i remetrà el material als centres valencians que així ho sol·liciten.
  
Pel que fa a la realització dels cursos de valencià, l'Acadèmia Valenciana de la Llengua cobrirà els honoraris de la docència, el cost del material per als cursos i les dietes de manutenció del professor. Si el centre beneficiari no disposa de professorat adequat per a impartir els cursos, podrà delegar la gestió i l'abonament de l'import dels gastos en l'AVL, cosa que haurà de fer constar en l'imprés de sol·licitud. El centre valencià beneficiari haurà de proporcionar les instal·lacions per a la realització dels cursos i cobrir el cost de l'allotjament del professor.
  
Article 6. Presentació de sol·licituds i termini
  
1. Les sol·licituds per a l'obtenció de les ajudes regulades per la present convocatòria hauran de dirigir-se a l'Acadèmia Valenciana de la Llengua, i es presentaran en el model normalitzat (que figura en l'annex II) en el registre de l'Acadèmia, ubicat al monestir de Sant Miquel dels Reis, avinguda de la Constitució, 284 (CP 46963), de València, o es tramitaran per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que se citen a continuació:
  
a) Document que acredite el reconeixement legal del centre, en els termes expressats en l'article quart d'esta convocatòria.
  
b) Memòria descriptiva de les activitats del centre i dels projectes que pretenen dur a terme.
  
c) Fitxa de manteniment de tercers (model on consten les dades del sol·licitant, les dades bancàries, la seua firma i el certificat de conformitat de l'entitat financera). En el cas que els sol·licitants opten perquè l'AVL efectue les adquisicions o abone directament l'import dels cursos, segons figura en l'article quint, no serà necessària l'aportació d'esta fitxa.
  
d) Els sol·licitants acreditaran estar al corrent de les obligacions tributàries davant de la hisenda estatal i de la Comunitat Valenciana, així com davant de la Seguretat Social, d'acord amb el que establix l'article 47.7 del Decret Legislatiu de 26 de juny del 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana. Els centres valencians de l'estranger podran substituir el requisit citat per una declaració jurada del seu president o representant en què es faça constar que l'entitat està al corrent o exempta d'obligacions tributàries i amb la Seguretat Social a Espanya.
  
3. Els centres que sol·liciten la realització dels cursos de valencià hauran de fer constar, a més, els aspectes següents:
  
a) Si s'ha realitzat amb anterioritat algun curs de valencià: data de realització, nombre d'alumnes, nom del professor i titulació o capacitació d'este.
  
b) Relació nominal de les persones interessades a assistir als cursos de valencià, amb expressió del nivell de coneixements.
  
c) Compromís d'allotjar el professor.
  
d) Declaració on s'especifique que es disposa d'instal·lacions per a poder impartir els cursos.
  
4. Les sol·licituds s'hauran de presentar en el termini de 30 dies naturals, comptadors a partir de l'endemà de la publicació d'esta convocatòria.
  
Article 7. Criteris d'avaluació de les sol·licituds
  
Per a la concessió de les ajudes es valoraran la memòria de les activitats realitzades, els projectes que pretenen dur a terme, el nombre de socis o afiliats al centre i l'existència d'una biblioteca o sala amb equipament multimèdia o el projecte de crear-ne una.
  
Per a avaluar els centres que sol·liciten la realització dels cursos de valencià es tindran en compte, a més, el nombre d'alumnes interessats a assistir als cursos de valencià, la possible assistència d'alumnes d'altres centres valencians i els aspectes relacionats amb els cursos pilot que figuren en la base 6.3.
  
Article 8. Resolució de la concessió d'ajudes
  
1. L'Acadèmia Valenciana de la Llengua podrà demanar al sol·licitant l'aportació addicional d'altres documents o dades complementàries que considere necessaris per a resoldre sobre la sol·licitud presentada.
  
2. Les ajudes es concediran per acord de la Junta de Govern, a proposta del comité avaluador format pels acadèmics següents:
  
President: Joan-Alfons Gil Albors
  
Secretari: Àngel-Vicent Calpe Climent
  
Vocals:
  
Jordi Colomina Castanyer
  
Emili Casanova Herrero
  
Manuel Pérez Saldanya
  
Albert-Guillem Hauf Valls
  
3. La Junta de Govern, a proposta del comité avaluador, podrà declarar deserta, totalment o parcialment, l'adjudicació de les ajudes convocades, i es reservarà la facultat d'interpretar el contingut d'esta convocatòria a l'efecte de l'adjudicació d'ajudes.
  
4. La resolució de concessió de les ajudes es dictarà i notificarà en el termini de tres mesos comptadors a partir de l'endemà de la publicació en el Diari Oficial de la Generalitat Valenciana de la resolució de la Presidència de l'AVL, per la qual es convoquen estes ajudes. Vençut este termini sense que s'haja dictat i notificat una resolució expressa, els interessats podran entendre desestimades les seues pretensions per silenci administratiu.
  
5. La resolució d'adjudicació serà notificada als centres seleccionats, sense perjuí de la publicació en el Diari Oficial de la Generalitat Valenciana.
  
Article 9. Control de les accions
  
L'Acadèmia Valenciana de la Llengua podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que corresponguen.
  
Article 10. Justificació i liquidació de les ajudes concedides
  
1. La liquidació de les ajudes s'efectuarà una vegada adquirits els llibres i el material discogràfic en valencià, o una vegada realitzats els cursos de valencià, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que establix el punt anterior, els beneficiaris, una vegada adquirits els llibres i el material discogràfic, o realitzats els cursos de valencià, amb anterioritat al 15 de desembre de 2004, hauran de presentar:
  
a) Factures del gasto efectuat, d'acord amb la normativa vigent.
  
b) Certificat del secretari o del president del centre, sobre justificació del compliment de la finalitat per a la qual s'ha concedit la subvenció i de l'aplicació dels fons percebuts.
  
c) Document expedit per una entitat bancària del país d'origen en què se certifique l'equivalència de la citada moneda amb l'euro en la data de termini de justificació.
  
3. Si, arribat el dia 15 de desembre de 2004, no ha sigut aportada la documentació indicada en el punt anterior, s'entendrà que el beneficiari renuncia a la subvenció concedida.
  
4. En el cas que els beneficiaris de les ajudes opten, d'acord amb l'article quint, per la percepció directa del material, o per la gestió directa dels cursos per part de l'AVL, esta els aportarà el justificant acreditatiu de la correspondència entre el valor dels llibres i el material discogràfic remés, o dels gastos ocasionats per la realització dels cursos, i l'ajuda econòmica concedida.
  
Article 11. Obligacions del beneficiari
  
1. L'alteració d'alguna de les característiques del projecte aprovat, com ara l'incompliment de condicions i terminis establits en la convocatòria, la falta de justificació dels gastos efectivament realitzats i la concessió amb posterioritat a la presentació de la sol·licitud d'altres ajudes públiques per a la mateixa finalitat, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció o la falta de justificació corresponent, donarà lloc a la incoació, per part de l'òrgan competent per a la concessió de les ajudes, del corresponent expedient, que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.